《拾得古砚》
唐代·姚合

僻性爱古物，终岁求不获。昨朝得古砚，黄河滩之侧。

念此黄河中，应有昔人宅。宅亦作流水，斯砚未变易。

波澜所激触，背面生罅隙。质状朴且丑，今人作不得。

捧持且惊叹，不敢施笔墨。或恐先圣人，尝用修六籍。

置之洁净室，一日三磨拭。大喜豪贵嫌，久长得保惜。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。